**ELŐTERJESZTÉS**

**Szombathely Megyei Jogú Város Közgyűlésének 2023. október 26-i ülésére**

**Javaslat magasabb vezetői álláshely betöltésére kiírásra kerülő pályázati felhívások jóváhagyására**

**I./ Szombathelyi Köznevelési GAMESZ**

Tájékoztatom a Tisztelt Közgyűlést, hogy 2023. december 28. napjával Imréné Erényi Katalin a Szombathelyi Köznevelési GAMESZ igazgatói megbízással bíró közalkalmazotti jogviszonya közös megszüntetését kérte. A jogviszony közös megegyezéssel történő megszüntetése a Tisztelt Közgyűlés zárt ülésén kerül megtárgyalásra, a jelen előterjesztés a vezetői pályázat kiírására tesz javaslatot.

A Magyarország helyi önkormányzatairól szóló 2011. évi CLXXXIX. törvény 41. § (7) bekezdése szerint a helyi önkormányzat képviselő-testülete – amennyiben törvény kivételt nem tesz – kinevezi az intézmény vezetőjét.

A közalkalmazottak jogállásáról szóló 1992. évi XXXIII. törvény (a továbbiakban: Kjt.) 20/B. § (1) bekezdése értelmében magasabb vezető és a vezető beosztás ellátására szóló megbízásra a 20/A. § (1) és (3)-(8) bekezdései alkalmazásával pályázatot kell kiírni. A pályázatot a megbízási jogkör gyakorlója – Szombathely Megyei Jogú Város Közgyűlése - írja ki.

A pályázati felhívásnak tartalmaznia kell:

1. a munkáltató és a betöltendő munkakör, vezetői megbízás megnevezését;
2. a munkakörbe tartozó, illetve a vezetői beosztással járó lényeges feladatokat;
3. a pályázat elnyerésének valamennyi feltételét;
4. a pályázat részeként benyújtandó iratokat, igazolásokat;
5. a pályázat benyújtásának feltételeit és elbírálásának határidejét.

A magasabb vezetői álláshelyre meghirdetett pályázati felhívást a Kjt. 20/A. § (4) bekezdésében foglaltaknak megfelelően a kormányzati személyügyi igazgatási feladatokat ellátó szerv (a továbbiakban: személyügyi központ) internetes oldalán (kozigallas.gov.hu) kell közzétenni. Az álláshirdetést, ha a fenntartó önkormányzat, a székhelyén, a helyben szokásos módon köteles közzétenni. A pályázat benyújtásának határideje a pályázati felhívásnak a személyügyi központ honlapján való elsődleges közzétételétől számított 15 napnál – a munkáltató vezetésére kiírt pályázat esetén 30 napnál - rövidebb nem lehet.

A Kjt. 20/A. § (5) bekezdése alapján a pályázó – a pályázat részeként benyújtandó iratokon, igazolásokon túlmenően - a pályázathoz csatolja:

* a munkáltató vezetésére kiírt pályázat esetén a munkáltató vezetésére, fejlesztésére vonatkozó programját,
* arról szóló nyilatkozatát, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez hozzájárul,
* a külön jogszabályban vagy a pályázatban előírt további követelmények igazolására vonatkozó okiratokat.

A Kjt. 20/A.§ (6) bekezdése értelmében jogszabály eltérő rendelkezése hiányában magasabb vezetői beosztásra kiírt pályázat esetén a pályázót a pályázati határidő lejártát követő 21 napon belül a kinevezési, megbízási jogkör gyakorlója által létrehozott legalább háromtagú, a betöltendő munkakör feladatait érintően szakértelemmel rendelkező bizottság hallgatja meg, melynek nem lehet tagja – a helyi önkormányzati képviselő-testület tagja kivételével – a kinevezési, megbízási jogkör gyakorlója. A kinevezés, megbízási jogkör gyakorlója a bizottság írásba foglalt véleményét mérlegelve a pályázati határidő lejártát követő 60 napon belül, vagy első ülésén, ha e jogot testület gyakorolja, dönt a közalkalmazotti jogviszony létesítéséről, illetve a vezetői megbízásról.

Javaslom, hogy a szakértő bizottság öt tagból álljon, akiknek a személyére az ülésen, szóban teszek javaslatot.

A Kjt. 23. § (3) bekezdése szerint a magasabb vezetői, valamint a vezetői megbízás jogszabályban megjelölt, legfeljebb 5 évig terjedő határozott időre, jelen esetben 2023. december 29. napjától 2025. december 31. napjáig szól.

A Szombathelyi Köznevelési GAMESZ igazgatója vonatkozásában a közalkalmazottak jogállásáról szóló 1992. évi XXXIII. törvény végrehajtásáról a helyi önkormányzatok által fenntartott szolgáltató feladatokat ellátó egyes költségvetési intézményeknél címet viselő 77/1993. (V.12.) Korm. rendelet (a továbbiakban: Vhr.) rendelkezései is irányadóak.

A Vhr. 3. § (1) bekezdése szerint magasabb vezető a költségvetései szerv vezetője. A szóban forgó Kormányrendelet egyéb kitételt nem határoz meg a magasabb vezető vonatkozásában.

A magasabb vezetői beosztás betöltéséről szóló pályázati felhívást az előterjesztés 1. sz. melléklete tartalmazza.

**II./ Mesebolt Bábszínház**

A Mesebolt Bábszínház igazgatójának megbízatása 2024. június 30. napjával megszűnik, így az álláshely betöltéséhez az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban: Emtv.) 39.§ (2)-(4) bekezdése, továbbá az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI.15.) Korm. rendelet (a továbbiakban: Rendelet) alapján pályázatot szükséges kiírni.

Az Emtv. 41.§ (1) bekezdése kimondja, hogy a munkaviszony legfeljebb öt évre jön létre. Ha a felek eltérően nem állapodnak meg, a munkaviszony február 1-jével kezdődik, és január 31. napjával végződik.

A Rendelet 2.§ (1) bekezdése értelmében a pályázati felhívást a kultúráért felelős miniszter által vezetett minisztérium honlapján közzé kell tenni. A közzététel napjának a minisztérium honlapján való megjelenést kell tekinteni. A Rendelet 2.§ (2)-(3) bekezdése kimondja, hogy a munkáltatói jogkör gyakorlója a határozott idejű jogviszony megszűnése előtt legalább hat hónappal hirdeti meg a pályázatot, melynek benyújtási határideje a közzétételtől számított harminc munkanap.

A Rendelet 4.§ (1) bekezdése értelmében a beérkező pályázatokat szakmai bizottság véleményezi, melynek tagjai:

a)  az érintett, Emtv. 5/A. § (2) bekezdése szerinti előadó-művészeti bizottság(ok) négy,

b)  a miniszter egy,

c)  a munkavállalók és az előadó-művészeti szervezetnél munkavégzésre irányuló jogviszonyban foglalkoztatottak által egyszerű többséggel választott egy,

d)  az előadó-művészeti szervezetnél a pályázati felhívás közzétételét megelőző hónap 1. napján legnagyobb létszámú tagsággal rendelkező szakszervezet egy, továbbá

e)  az előadó-művészeti szervezet fenntartójának két képviselője.

A Rendelet 5.§ (1) bekezdése kimondja, hogy a pályázatokat véleményező szakmai bizottság ülését a benyújtási határidőt követő harminc napon belül szükséges megtartani.

Tekintettel arra, hogy a pályázat elbírálásáról Szombathely Megyei Jogú Város Közgyűlése a szakmai bizottság véleményének mérlegelését követően dönt, ezért javaslom a Közgyűlésnek 2 fő delegálását a szakmai bizottságba, hogy az érdekvédelmi és szakmai szervezet képviselőivel együttesen biztosítsa a pályázók személyes meghallgatását, valamint a szakmai vélemény kialakítását.

Tájékoztatom a Tisztelt Közgyűlést, hogy az Emberi Erőforrások Minisztériuma és Szombathely Megyei Jogú Város Önkormányzata között 2020. május 29. napján létrejött közös működtetési megállapodás 13. b) pontja értelmében a fenntartó kötelezettséget vállal arra, hogy a színház vezetőjének kinevezésekor a Rendelet 4.§-a szerinti pályázati eljárás keretében létrehozandó szakmai bizottság által javasolt személy kerül támogatásra. Ez alól kivételt képez, ha a miniszter és a fenntartó polgármester egyetértésben más személyre tesz javaslatot.

A pályázati felhívás az előterjesztés 2. sz. mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjen.

**Szombathely, 2023. október „ ”**

**/: Dr. Nemény András :/**

**I.**

**HATÁROZATI JAVASLAT**

**....../2023. (X. 26.) Kgy. sz. határozat**

1. Szombathely Megyei Jogú Város Közgyűlése a Szombathelyi Köznevelési GAMESZ magasabb vezetői (igazgató) pályázatára vonatkozó felhívást az előterjesztés 1. sz. melléklete szerinti tartalommal jóváhagyja.
2. A Közgyűlés a jelenlegi igazgatói jogviszonya közös megegyezéssel történő megszüntetésének támogatásáról szóló döntés esetén felhatalmazza a polgármestert a pályázati felhívás aláírására, és jogszabályban meghatározott közzétételére.
3. A Közgyűlés a magasabb vezetői pályázatokat elbíráló Szakértői Bizottságba az alábbi személyeket jelöli:
4. …………………………………
5. …………………………………
6. …………………………………
7. …………………………………
8. …………………………………

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (az 1. és a 3. pont vonatkozásában)

2023. október 31. (a 2. pont vonatkozásában)

**II.**

**HATÁROZATI JAVASLAT**

**…../2023. (X.26.) Kgy. számú határozat**

1. A Közgyűlés a Mesebolt Bábszínház igazgatói feladatainak ellátására pályázatot ír ki, egyúttal a pályázati felhívást az előterjesztés 2. sz. melléklete szerinti tartalommal elfogadja.

2. A Közgyűlés felhatalmazza a polgármestert a pályázati felhívásnak az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI.15.) Korm. rendelet 2.§ (1) bekezdésében foglaltaknak megfelelő közzétételére.

3. A Közgyűlés az alábbi 2 személyt delegálja a pályázók személyes meghallgatását és a szakmai vélemény kialakítását biztosító szakmai bizottságba.

……………………………………………….

……………………………………………….

4. A Közgyűlés felkéri a szakmai bizottságot a pályázók személyes meghallgatására és a szakmai vélemény kialakítására.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (1. és 3. pont vonatkozásában)

2023. november 6. (2. pont vonatkozásában)

2024. január 14. (4. pont vonatkozásában)